李文若季敵訪余高安留連累日臨行贈之
作者：呂本中
朝代：宋

paragraphs: 十年奔走風塵中，學殖不進身愈窮。
夢斷江南不得往，坐嘆歲月如驚鴻。
君家政當匡廬路，時有僧行附書去。
每念君家草堂好，便欲移家就君住。
當時氣象已參差，今日情懷況遲暮。
斯文未喪欲誰託，交游十人九不樂。
百川東下障狂瀾，伯兄嶷然如斷山。
蒼蒼在上久無意，空使妙句留人間。
兩季只今名籍籍，北方人士所未識。
未歇中原胡馬塵，且喜沙頭風浪息。
高安相遇一長吟，盛夏苦雨成淫霖。
顧我無能甘畎畝，如君豈合在山林。
豫章老矣棟梁在，莫厭它時斤斧尋。